## Odluka Ustavnog suda Republike Hrvatske broj:U-IIIA-5141/2005 od 7. veljače 2008.

### NN 31/2008 (14.3.2008.), Odluka Ustavnog suda Republike Hrvatske broj:U-IIIA-5141/2005 od 7. veljače 2008.

# USTAVNI SUD REPUBLIKE HRVATSKE

**1024**

Ustavni sud Republike Hrvatske, u Drugom vijeću za odlučivanje o ustavnim
tužbama, u sastavu Agata Račan, predsjednica Vijeća, te suci Marko Babić,
Snježana Bagić, Mario Kos, Davor Krapac i Ivan Matija, članovi Vijeća,
odlučujući o ustavnoj tužbi koju je podnijela A. Š. iz R., na sjednici održanoj
7. veljače 2008. godine, jednoglasno je donio

## ODLUKU

I. Ustavna tužba se usvaja.
II. Općinski sud u Zadru dužan je donijeti odluku u predmetu koji se vodi pred
tim sudom pod poslovnim brojem: P-1896/86 u najkraćem mogućem roku, ali ne
duljem od šest (6) mjeseci, računajući od prvog idućeg dana nakon objave ove
odluke u »Narodnim novinama«.
III. Na temelju članka 63. stavka 3. Ustavnog zakona o Ustavnom sudu Republike
Hrvatske (»Narodne novine« broj 99/99., 29/02.i 49/02. – pročišćeni tekst),
podnositeljici ustavne tužbe A. Š. iz R., B. 10, određuje se primjerena naknada
zbog povrede ustavnog prava iz članka 29. stavka 1. Ustava Republike Hrvatske
(»Narodne novine« broj 41/01. – pročišćeni tekst) u iznosu od 16.600,00 kn.
IV. Naknada iz točke III. izreke ove odluke bit će isplaćena iz državnog
proračuna u roku od tri (3) mjeseca, od dana podnošenja zahtjeva podnositeljice
Ministarstvu financija Republike Hrvatske za njezinu isplatu.
V. Ova odluka objavit će se u »Narodnim novinama«.

```
Obrazloženje
```

1. Podnositeljica je 22. prosinca 2005., na temelju članka 63. Ustavnog zakona o
Ustavnom sudu Republike Hrvatske (»Narodne novine« broj 99/99., 29/02. i 49/02.
– pročišćeni tekst, u daljnjem tekstu: Ustavni zakon), podnijela ustavnu tužbu
smatrajući da joj je nerazumno dugim trajanjem parničnog postupka, koji se vodi
pred Općinskim sudom u Zadru pod brojem: P-1896/86, povrijeđeno ustavno pravo na
suđenje u razumnom roku.

ČINJENICE VAŽNE ZA USTAVNOSUDSKI POSTUPAK

2. Ustavni sud je u postupku pokrenutom ustavnom tužbom, primjenom članka 63.
Ustavnog zakona, na temelju navoda ustavne tužbe, očitovanja Općinskog suda u
Zadru od te uvida u presliku spisa Općinskog suda u Zadru broj: P-1896/86,
utvrdio sljedeće činjenice, koje su pravno relevantne za odlučivanje o povredi
ustavnog prava podnositeljice, zajamčenog člankom 29. stavkom 1. Ustava.
M. Š., majka podnositeljice, je 8. listopada 1986. podnijela tuž­bu Općinskom
sudu u Zadru protiv F. M. i M. G., radi utvrđenja ništavosti kupoprodajnog
ugovora.
Do 5. studenoga 1997. održano je jedanaest ročišta (12. ožujka 1987., 2. travnja
1987., 22. listopada 1987., 9. prosinca 1990., 24. siječnja 1991., 14. veljače
1991., 19. travnja 1991., 9. srpnja 1991., 21. prosinca 1993., 3. veljače 1994.
i 25. veljače 1994.). Podnositeljica je kao jedna od nasljednica tužiteljice
zajedno sa S. K. i A. T. stupila u parnicu 22. lipnja 1988. Na ročište zakazano
za 8. travnja 1994. nisu pristupile stranke te je sud donio rješenje o mirovanju
postupka. Podneskom od 13. srpnja 1994. podnositeljica je predložila nastavak
postupka.
Nakon 5. studenoga 1997. ročišta su održana 23. travnja 2002., 14. listopada
2002., 2. lipnja 2003. i 11. rujna 2003.
Na ročištu održanom 17. svibnja 2005. sud je donio rješenje o spajanju predmeta
P-1896/86 s predmetom P-1115/91, te je prekinut postupak u odnosu na preminulog
tužitelja I. K. koji je u parnicu stupio kao nasljednik S. K.
Sud je dopisima od 11. srpnja 2006. i 20. veljače 2007. od stranaka zatražio
podatke o nasljednicima pok. I. K.
Daljnjih radnji u postupku nije bilo.

PRAVO VAŽNO ZA USTAVNOSUDSKI POSTUPAK

3. Za odlučivanje Ustavnog suda o razumnoj duljini sudskog postupka mjerodavne
su odredbe članka 29. stavka 1. Ustava Republike Hrvatske i članka 63. Ustavnog
zakona.

*Ustavna tužba je osnovana.*

4. Svoju odluku Ustavni sud obrazlaže sljedećim utvrđenjima:

4.1. DULJINA SUDSKOG POSTUPKA

Tužba je Općinskom sudu u Zadru podnijeta 8. listopada 1986.
Duljina postupka uzima se u obzir od 5. studenoga 1997., kad je Zakonom o
potvrđivanju stupila na snagu, u odnosu na Republiku Hrvatsku, Konvencija za
zaštitu ljudskih prava i temeljnih sloboda i Protokoli broj 1, 4, 6, 7 i 11 uz
Konvenciju za zaštitu ljudskih prava i temeljnih sloboda (»Narodne novine –
Međunarodni ugovori« broj 18/97., 6/99. – pročišćeni tekst i 8/99. – ispravak, u
daljnjem tekstu: Konvencija). Protokol broj 12 na snazi je u odnosu na Republiku
Hrvatsku od 1. travnja 2005. (Zakon o potvrđivanju Protokola broj 12 uz
Konvenciju za zaštitu ljudskih prava i temeljnih sloboda, »Narod­ne novine –
Međunarodni ugovori« broj 14/02. i Objava o stupanju na snagu Protokola broj 12
uz Konvenciju za zaštitu ljudskih prava i temeljnih sloboda, »Narodne novine –
Međunarodni ugovori« broj 9/05.), a Protokol broj 13 od 1. srpnja 2003. (Zakon o
potvrđivanju Protokola broj 13 uz Konvenciju za zaštitu ljudskih prava i
temeljnih sloboda, o ukidanju smrtne kazne u svim okolnostima, »Narodne novine –
Međunarodni ugovori« broj 14/02. i Objava o stupanju na snagu Protokola broj 13
uz Konvenciju za zaštitu ljudskih prava i temeljnih sloboda, »Narodne novine –
Međunarodni ugovori« broj 13/03.).
U članku 6. stavku 1. Konvencije jamči se svakome pravo da, radi utvrđivanja
njegovih prava i obveza građanske naravi ili u slučaju podizanja optužnice za
kazneno djelo protiv njega, zakonom ustanovljeni neovisni i nepristrani sud u
razumnom roku ispita njegov slučaj.
Ustavna tužba podnijeta je 22. prosinca 2005., a do tog dana postupak nije
pravomoćno okončan pa Ustavni sud utvrđuje da je do dana podnošenja ustavne
tužbe postupak trajao ukupno devetnaest (19) godina, dva (2) mjeseca i četrnaest
(14) dana, a nakon stupanja na snagu Konvencije pa do dana podnošenja ustavne
tužbe, dakle u razmatranom, pravno relevantnom razdoblju, postupak je trajao
osam (8) godina, jedan (1) mjesec i sedamnaest (17) dana.

4.2. POSTUPANJE NADLEŽNIH SUDOVA

Ustavni sud je utvrdio da je u razmatranom, pravno relevantnom razdoblju, od
radnji koje su relevantne za meritorno odlučivanje o pravima i obvezama stranaka
u tom sudskom postupku Općinski sud u Zadru održao pet ročišta. Sud je bio
neaktivan od 5. studenoga 1997. do 23. travnja 2002. (četiri godine, pet mjeseci
i osamnaest dana) te od 11. rujna 2003. do 17. svibnja 2005. (jedna godina, osam
mjeseci i šest dana.
Postupak je i dalje u tijeku pred prvostupanjskim sudom.

4.3. PONAŠANJE PODNOSITELJICE USTAVNE TUŽBE
(TUŽITELJICE U PARNIČNOM POSTUPKU)

Podnositeljica ustavne tužbe, kao tužiteljica u parničnom postupku, svojim
postupanjem, prema ocjeni Ustavnog suda, nije pridonijela duljini postupka.

4.4. SLOŽENOST SUDSKOG PREDMETA

Ustavni sud ocjenjuje da se radi o složenijem predmetu u kojemu je potrebno
utvrditi valjanost kupoprodajnog ugovora te vlasništvo nekretnine brojnih
suvlasnika, međutim ta okolnost ne može opravdati navedenu duljinu postupka kao
niti činjenicu da u postupku nije donijeta niti jedna meritorna odluka.

OCJENA USTAVNOG SUDA

5. Ustavni sud utvrđuje da je do podnošenja ustavne tužbe postupak u predmetu
podnositeljice trajao preko devetnaest godina, a u pravno relevantnom razdoblju
osam godina, jedan mjesec i sedamnaest dana. Imajući u vidu neaktivnost suda u
ukupnom razdoblju duljem od šest godina, izrazito neučinkovito postupanje kao i
okolnost da u predmetu nije donijeta niti jedna meritorna odluka, Ustavni sud
nalazi da je povrijeđeno pravo podnositeljice na suđenje u razumnom roku,
zajamčeno člankom 29. stavkom 1. Ustava Republike Hrvatske.
Stoga je, u smislu odredbe članka 63. stavka 2. Ustavnog zakona, odlučeno kao
pod točkama I. i II. izreke ove odluke.
6. Sukladno odredbi članka 63. stavka 3. Ustavnog zakona, odlučeno je kao u
točkama III. i IV. izreke ove odluke.
Visinu naknade, zbog povrede ustavnog prava na donošenje odluke u razumnom roku,
Ustavni sud utvrđuje uzimajući u obzir okolnosti svakog pojedinog predmeta, uz
istodobno uvažavanje ukupnih gospodarskih i socijalnih prilika u Republici
Hrvatskoj.
7. Odluka o objavi (točka V. izreke) temelji se na odredbama članka 29. Ustavnog
zakona.
8. Predsjednik Općinskog suda u Zadru dužan je dostaviti Ustavnom sudu pisanu
obavijest o datumima donošenja i otpreme odluke u roku od osam (8) dana od dana
njene otpreme, a najkasnije osam (8) dana od isteka roka određenog u točki II.
izreke ove odluke. Ovaj nalog temelji se na članku 31. stavcima 4. i 5. Ustavnog
zakona.

Broj: U-IIIA-5141/2005
Zagreb, 7. veljače 2008.

USTAVNI SUD REPUBLIKE HRVATSKE
Predsjednica Vijeća
**Agata Račan**, v. r.

Odluka, NN 31/2008-1024
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)